als_Latn dik_Latn sag_Latn
Flamurtari mund të ketë vuajtur edhe dëmtimet apo mungesat e shumta, por një fitore në 2014 dhe sasia e golave të pësuar nuk është normale për atë kontigjent lojtarësh
Nëse Flamurtari do të ishte ai i muajit gusht, një skuadër e cila nuk garantonte rrogat dhe kryetari i Bashkisë pothuajse ishte i dorëzuar, sot do të flisnim për një skuadër heronjsh që gjithsesi vazhdonte të mbahej në këmbë në Superiore. Por diskutimi për Flamurtarin ka ndryshuar dinamikë në raport me ngjarjet dhe asaj që ka bërë skuadra në fushë. Flamurtari jo vetëm që nuk u shpërbë i tëri, por pati fatin që disa nga lojtarët kryesorë të lindur në Vlorë qëndruan të kontribuojnë në skuadër dhe sidomos deri në dhjetor bënë shumë mirë. Pas janarit, teksa skuadra mori madje dhe suport financar nga vetë Gjika dhe disa kompani turke, e madje dhe u përforcua në emra të përveçëm, me Likën, skuadra ka psuar një shthurje e cila tanimë nuk është më “episod” por është shndërruar në një krizë. Flamurtari i 2014-ës mendohej të ishte skuadra që do të luante për një vend në Kupat e Europës nga kampionati, por me vetëm 1 fitore e me një “thes” golash të pësuar, tanimë nuk guxon ta mendojë një gjë të tillë, përkundrazi duhet të fillojë të ruhet edhe mbrapa, nëse dëshiron të jetë e vëmendshme.
Ndeshja me Skënderbeun me siguri do të jetë një histori sepse përveçse është gjysmëfinale Kupe mbart me vete dhe një duel konstant mes këtyre dy skuadrave në vitet e fundit, duel i mbartur që në sezonin 2010-‘11 teksa të dyja luftonin për titullin kampion. Skënderbeu nuk fiton prej më shumë se 3 dekadash në Vlorë, ndërkohë që në 4 sezone te fundit as Flamurtari nuk ka fituar në Korçë. Meqenëse janë dy ndeshje, është e rëndësishme që skuadra të jetë e përqendruar pasi një fitore në fushën respektive nuk do të mjaftojë për t’u qetësuar.
Flamurtari i këtij viti kalendarik në raport me rezultatet është ndoshta një ndër 2-3 skuadrat më të dobëta dhe duhet të bëjë një sforco psikologjike dhe taktike të përballojë kampionët e ardhshëm. A do t’ia dalë? Fusha është barometri më i mirë.
als_Latn als_Latn als_Latn als_Latn